CELEX: 32012R0660
Language: et
Date: 2012-07-19 00:00:00
Title: Komisjoni rakendusmäärus (EL) nr 660/2012, 19. juuli 2012 , teatavate turutoetusmeetmete kohta Itaalia kodulinnulihasektoris

20.7.2012   
            
            
               ET
            
            
               Euroopa Liidu Teataja
            
            
               L 192/1
            
         KOMISJONI RAKENDUSMÄÄRUS (EL) nr 660/2012,
   19. juuli 2012,
   teatavate turutoetusmeetmete kohta Itaalia kodulinnulihasektoris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (E) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ÜTK määrus), (1) eriti selle artiklit 44 koostoimes artikliga 4,
   ning arvestades järgmist:
   
               (1)
            
            
               Seoses klassikalise lindude katku esinemisega Itaalia teatavates tootmispiirkondades ajavahemikel 1999. aasta detsembrist kuni 2000. aasta aprillini, 2000. aasta augustist oktoobrini ning 2002. aasta oktoobrist kuni 2003. aasta septembrini kehtestasid Itaalia ametiasutused veterinaarseid ja kaubanduslikke piiranguid, eelkõige nõukogu 19. mai 1992. aasta direktiivi 92/40/EMÜ alusel (millega kehtestatakse klassikalise lindude katku tõrjemeetmed) (2). Selle tulemusena keelati ajutiselt haudemunade ja ühepäevaste tibude transport ja turustamine Itaalias või nendes piirkondades, mida taudipuhang otseselt puudutas.
            
         
               (2)
            
            
               Haudemunade ja ühepäevaste tibude vaba liikumise suhtes kehtestatud piirangud, mis tulenevad veterinaarmeetmete kohaldamisest, ohustasid tõsiselt Itaalia haudemunade ja ühepäevaste tibude turgu.
            
         
               (3)
            
            
               9. detsembril 2004 võttis komisjon nõukogu 29. oktoobri 1975. aasta määruse (EMÜ) nr 2771/75 (munaturu ühise korralduse kohta) (3) artikli 14 kohaselt vastu 9. detsembri 2004. aasta määruse (EÜ) nr 2102/2004 (milles käsitletakse teatavaid erakorralisi meetmeid turu toetuseks Itaalia munasektoris) (4). Komisjon ei võtnud nõukogu 29. oktoobri 1975. aasta määruse (EMÜ) nr 2777/75 (kodulinnulihaturu ühise korralduse kohta) (5) artikli 14 alusel vastu sarnast määrust, et näha ette võrreldavad erandlikud turutoetusmeetmed seoses ühepäevaste tibudega.
            
         
               (4)
            
            
               19. aprillil 2007 algatas Itaalia Euroopa Liidu Üldkohtus (6) menetluse, milles taotles sellise otsuse tühistamist, mis sisaldus komisjoni põllumajanduse peadirektoraadi peadirektori 7. veebruari 2007. aasta kirjas, millega lükati tagasi Itaalia ametiasutuste taotlus võtta määruse (EMÜ) nr 2777/75 artikli 14 alusel Itaalia kodulinnulihaturu toetamiseks erandlikud meetmed, niivõrd kui see on seotud tibude hävitamisega lindude gripist puudutatud piirkondades, mille suhtes kohaldati veterinaarmeetmed, et piirata vaba liikumist ajavahemikul 1999. aasta detsembrist kuni 2003. aasta septembrini (kaasa arvatud) (7).
            
         
               (5)
            
            
               Üldkohus (seitsmes koda) tühistas oma 17. jaanuari 2012. aasta otsusega kohtuasjas T-135/2007 (8)7. veebruari 2007. aasta otsuse, millega lükati tagasi Itaalia ametiasutuste taotlus võtta määruse (EMÜ) nr 2777/75 artikli 14 alusel Itaalia kodulinnulihaturu toetamiseks erandlikud meetmed. Komisjon ei esitanud Üldkohtu otsuse peale apellatsioonkaebust.
            
         
               (6)
            
            
               Vastavalt aluslepingu artiklile 266 peab institutsioon, kelle välja antud õigusakt on tunnistatud tühiseks, võtma vajalikke meetmeid Euroopa Liidu Kohtu otsuse täitmiseks. Aluslepingu artikli 254 kohaselt kohaldatakse kõnealust artiklit ka Üldkohtu otsuste suhtes.
            
         
               (7)
            
            
               Üldkohtu otsusest selgub, et komisjon oleks pidanud määruse (EMÜ) nr 2777/75 artikli 14 alusel vastu võtma määruse, et võtta erandlikud meetmed Itaalia kodulinnulihaturu toetamiseks, niivõrd kui see on seotud tibude tapmise ja kõrvaldamisega lindude gripist puudutatud piirkondades, mille suhtes kohaldati veterinaarmeetmed, et piirata liikumist ja keelata kasutamine seoses ühepäevaste tibudega ajavahemikul 1999. aasta detsembrist kuni 2003. aasta septembrini (kaasa arvatud). Võttes arvesse, et määrus (EMÜ) nr 2777/75 enam ei kehti, peaks komisjon määruse (EÜ) nr 1234/2007 artikli 44 kohaselt võtma vastu määruse, et täita Üldkohtu otsust.
            
         
               (8)
            
            
               Vastavalt määruse (EÜ) nr 1234/2007 artiklile 46 rahastab liit kõnealuse määruse artiklis 44 osutatud erandlikke meetmeid osaliselt, hüvitades kuni 50 % liikmesriigi kantud kuludest.
            
         
               (9)
            
            
               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   CN-koodide 0105 11 19 ja 0105 12 alla kuuluvate tibude tapmine ja kõrvaldamine, mida tehti Itaalias ajavahemikel 17. detsembrist 1999 kuni 14. aprillini 2000, 14. augustist kuni 16. oktoobrini 2000 ja 11. oktoobrist 2002 kuni 30. septembrini 2003, ning mis lähtus riiklike veterinaarmeetmete kohaldamisest eelkõige vastavalt direktiivile 92/40/EMÜ, on käsitatav turgu toetava erandliku meetmena määruse (EÜ) nr 1234/2007 artikli 44 kohaselt.
   2.   Liit rahastab lõikes 1 osutatud meedet osaliselt, hüvitades kuni 50 % Itaalia kantud kuludest. Liidu osalise rahastamise summad on:
   
               —
            
            
               0,1344 eurot CN-koodi 0105 11 19 alla kuuluva, tööstuslikuks toodanguks ettenähtud liigi Gallus domesticus iga ühepäevase isas- ja emastibu (eri elusmassi juurdekasv) kohta, kokku maksimaalselt 3 647 277 ühepäevast tibu,
            
         
               —
            
            
               0,1548 eurot CN-koodi 0105 11 19 alla kuuluva, põllumajanduslikuks toodanguks ettenähtud liigi Gallus domesticus iga sorteerimata ühepäevase isas- ja emastibu kohta, kokku maksimaalselt 3 768 800 ühepäevast tibu,
            
         
               —
            
            
               0,5064 eurot CN-koodi 0105 12 alla kuuluva, liigi Meleagridis gallopavo iga sorteerimata ühepäevase isas- ja emastibu kohta, kokku maksimaalselt 680 730 ühepäevast tibu,
            
         
               —
            
            
               0,744 eurot CN-koodi 0105 12 alla kuuluva, liigi Meleagridis gallopavo sugupoole järgi sorteeritud iga ühepäevase isastibu kohta, kokku maksimaalselt 193 140 ühepäevast tibu,
            
         
               —
            
            
               0,2688 eurot CN-koodi 0105 12 alla kuuluva, liigi Meleagridis gallopavo sugupoole järgi sorteeritud iga ühepäevase emastibu kohta, kokku maksimaalselt 535 960 ühepäevast tibu.
            
         Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. juuli 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 299, 16.11.2007, lk 1.
   
      (2)  EÜT L 167, 22.6.1992, lk 1.
   
      (3)  EÜT L 282, 1.11.1975, lk 49. Määrus on alates 1. juulist 2008 kehtetuks tunnistatud ja asendatud määrusega (EÜ) nr 1234/2007.
   
      (4)  ELT L 365, 10.12.2004, lk 10.
   
      (5)  EÜT L 282, 1.11.1975, lk 77. Määrus on alates 1. juulist 2008 kehtetuks tunnistatud ja asendatud määrusega (EÜ) nr 1234/2007.
   
      (6)  Alates 1. detsembrist 2009: Euroopa Liidu Üldkohus.
   
      (7)  ELT C 140, 23.6.2007, lk 38 (kohtuasi T-135/07 – Itaalia vs. komisjon).
   
      (8)  ELT C 58, 25.2.2012, lk 7.